Seletuskiri

Jõelähtme Vallavolikogu määruse

Jõelähtme valla ühisveevärgi ja -kanalisatsiooniga liitumise eeskiri juurde

Määrus kehtestatakse ühisveevärgi ja -kanalisatsiooni seaduse § 18 lg 1 alusel. Hetkel kehtib analoogse sisuga Jõelähtme Vallavolikogu 28.02.2013 määrus nr 113 „Jõelähtme valla ühisveevärgi ja -kanalisatsiooniga liitumise eeskiri“. Võrreldes kehtiva määrusega on eelnõus oluliselt vähendatud regulatsiooni mahtu tulenevalt asjaolust, et vahepealsel ajal on jõustunud uues redaktsioonis ühisveevärgi ja -kanalisatsiooni seadus (edaspidi nimetatud ka kui ÜVKKS). Nimetatud seadus reguleerib juba seaduse tasandil tegevusi, millele on kehtiva liitumise eeskirja regulatsioon suunatud.

Eelnõu § 1 eesmärgiks on fikseerida, et ühisveevärgi ja -kanalisatsiooniga (edaspidi ÜVK) liitumise tingimused oleksid ühtsed kogu Jõelähtme valla territooriumil. Eelnõu §-s 1 on loobutud, võrreldes kehtiva määrusega, eraldi mõistete selgitamisest, sest ÜVKKS tasandil ja samuti ÜVK kasutamise eeskirja tasandil on mõisted juba fikseeritud.

Eelnõu § 2 sätestab ÜVK-ga liitumise alused. Liitumise eeldusena on fikseeritud liitumistasu maksmise kohustus.

Eelnõu § 3 käsitleb liitumistaotluse esitamist. Sarnaselt tänasele regulatsioonile ei ole vajalik esitada liitujal lisaks liitumistaotlusele tehniliste tingimuste taotlust. Eelnõus on jäetud täna kehtiva regulatsiooniga samaks tehniliste asjaolude esitamine. Praktikas ei ole nõutud üksikelamute korral kõikide tehniliste andmete esitamist, samas keerulisemate tootmishoonete korral on kõikide määruses toodud asjaolude esitamine ülimalt oluline tehniliste lahenduste ja liitumistasude arvestamise jaoks.

Eelnõu § 4 käsitleb vee-ettevõtja poolt esitatavaid tehnilisi tingimusi, milledele peab liituda sooviva kinnistu vee ja kanalisatsiooni tehniline lahendus vastama. Sisult on paragrahvis käsitletu samane kehtiva määruse regulatsiooniga.

Eelnõu §-s 5 on käsitletud kinnistu veevärgi ja kanalisatsiooni tehnilist lahendust käsitleva ehitusprojekti ehk liitumisprojekti sisu. Nimetatud paragrahv on oma olemuselt samane täna kehtiva regulatsiooniga.

Eelnõu § 6 käsitleb liitumislepingu sõlmimist, nähes ette, et liitumisleping sõlmitakse hiljemalt 30 päeva jooksul vee-ettevõtjale liitumisprojekti esitamisest arvates. Paragrahv on samane täna kehtiva regulatsiooniga.

Eelnõu § 7 käsitleb liitumislepingu täitmist. Nimetatud paragrahvis on oluliseks muudatuseks see, et kui kehtiva määruse kohaselt on liituva kinnistu kontrolli õigus ainult vallaametnikul, siis eelnõu kohaselt saab kontrolli teostada ka vee-ettevõtja esindaja. Nimetatud muudatus võimaldab hoida ära olukordi, kus on ehitatud välja tehniliselt mittesobivaid lahendusi, millest vee-ettevõtja saab teada alles hiljem ning mitteteadmisest tekkivad probleemid mõjutavad otseselt liitumislepingu täitmist.

Eelnõu § 8 käsitleb liitumislepingu lõpetamist, mis on samane kehtiva regulatsiooniga.

Eelnõu § 9 sätestab liitumistasu võtmise alused. Liitumistasu arvutamise metoodika tuleb seaduses tulenevalt kooskõlastada Konkurentsiametiga, seega ei ole vajalik jätta regulatsiooni, et kooskõlastamine peab toimuma ka Jõelähtme vallavalitsusega.

Eelnõu § 10 käsitleb liitumistasu tasumist. Arvestades asjaolu, et liitumistasu arve esitamisel peab vee-ettevõtja tasuma kogu käibemaksuiu, siis on fikseeritud, et liitumislepingu sõlmimisest arvates 14 päeva jooksul kuulub tasumisele 40% liitumistasust ja 30 päeva jooksul ülejäänud 60%, kui liituja ja vee-ettevõtja ei lepi kokku teisiti.

Eelnõu § 11 fikseerib, et kõik varasemad lepingud jäävad kehtima. Paragrahv 12 sätestab võimaluse vaidluse korral kasutada Jõelähtme vallavalitsuse poole pöördumise võimalust liitumistingimuste vaidluse korral ning eelnõu paragrahv 13 käsitleb hetkel kehtiva määruse kehtetuks tunnistamist.